आर्थिक समृद्धिका लागि सबैभन्दा पहिले त मुलुकमा पर्याप्त लगानी भित्रनु पर्छ। स्वदेशी पुँजी परिचालनदेखि अधिकतम बाह्य लगानी भित्राउनेसम्मको योजना नहुँदा हाम्रो समृद्धिको सपना अहिलेसम्म सपनामै सीमित छ। मुलुक यतिबेला लगानीको खोजीमा छ। तर, यहीबेला तथ्यांक हेर्ने हो भने प्रत्यक्ष वैदेशिक लगानी (एफडीआई) घटेको छ। चालु आर्थिक वर्षको पहिलो १० महिनामा ८६ प्रतिशत लगानी घट्नु हाम्रा लागि दुर्भाग्यपूर्ण विषय हो। समग्रमा हाम्रो लगानीमैत्री वातावरण छैन भन्ने प्रतिबिम्ब पनि हो यो तथ्यांक। एक वर्षमा कुल २४५ परियोजनाका लागि १० अर्ब ४४ करोड रुपैयाँ लगानीको प्रतिवद्धता प्राप्त हुनु र त्यसमध्ये पनि नेपालले अपेक्षा गरिरहेको उत्पादनमुलक क्षेत्रतर्फ कम हुनुले हाम्रो कमजोर धरातललाई इंगित गरेको छ।
